ལྷོ་བརྒྱུད་ནང་བསྟན་དང་བྱང་བརྒྱུད་ནང་བསྟན་ཞེས་པའི་ཐ་སྙད་འདི་བོད་རང་གི་ཆོས་འབྱུང་དག་ཏུ་དངོས་སུ་ཐོན་མ་མྱོང་བར་མངོན་ཞིང་།ཡིན་ནའང་ཡིག་རིགས་གཞན་གྱི་ཆོས་འབྱུང་ཕལ་མོ་ཆེར་དུས་རྒྱུན་ཐ་སྙད་འདི་བཀོལ་བཞིན་མཆིས་ལ།ང་ཚོས་འདིར་དེ་གཉིས་ཀྱི་གོ་དོན་རགས་ཙམ་ཞུ་ན།དེའང་དུས་གསུམ་རྒྱལ་བའི་ཡུམ་གྱུར་འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་ལས།ང་ཡོངས་སུ་མྱ་ངན་ལས་འདས་ནས་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ཡུལ་དབུས་ནས་ལྷོ་ཕྱོགས་ཀྱི་རྒྱུད་དུ་སྤྱོད་པར་འགྱུར་རོ།།ཞེས་པ་ནས།བྱང་ཕྱོགས་ནས་བྱང་ཕྱོགས་ཀྱི་ཕྱོགས་དེ་ཉིད་དུ་རྒྱས་པར་འགྱུར་རོ།།ཞེས་ལུང་དུ་བསྟན་པ་ལྟར་རྒྱལ་བའི་བསྟན་པ་རིན་པོ་ཆེ་ཐོག་མར་ཕྱི་ཕྱོགས་སུ་དར་བའི་ཚེ་གཙོ་བོ་རྒྱ་གར་གྱི་ལྷོ་བྱང་གཉིས་སུ་གྱེས་ཏེ་དར་བར་བཤད་ཅིང་།དཔེར་ན་རྒྱ་གར་གྱི་ལྷོ་ཕྱོགས་སུ་གཏོགས་པའི་རྒྱལ་ཁབ་སིང་ག་ལའི་གླིང་དང་།བྷར་མ།ཐེ་ལན་ཊ།ཁམ་ཕུ་ཁྲེ།ལོ་སི་སོགས་ཡུལ་གྲུ་མང་བོར་དར་བའི་ནང་བ་སངས་རྒྱས་ཀྱི་བསྟན་པ་ལ་ལྷོ་བརྒྱུད་ནང་བསྟན་དང་།དེ་བཞིན་རྒྱ་གར་གྱིས་རྟིང་གཞི་བྱས་ཏེ་དེའི་བྱང་ཕྱོགས་ཀྱི་ཡུལ་གྲུ་དཔེར་ན་མ་ཧཱ་ཙི་ན་དང་།ཁོ་རེ་ཡ།འཇར་པན།ཝེ་ཐེ་ནམ།བོད་ཧོར་སོགས་སུ་དར་བའི་ནང་བའི་བསྟན་པ་ལ་བྱང་བརྒྱུད་ནང་བསྟན་ཞེས་གྲགས་ཆེ།ལྷོ་བརྒྱུད་ནང་བསྟན་གྱིས་གནས་བརྟན་པའི་ལུགས་གཙོ་བོར་འཛིན་པའི་རྒྱུ་མཚན་གྱིས་འདི་ལ་ཡོངས་ཁྱབ་ཐེག་པ་ཆུང་ངུའི་བསྟན་པ་དང་།ཅིག་ཤོས་ལ་ཐེག་པ་ཆེན་པོའི་བསྟན་པ་ཞེས་ཀྱང་བརྗོད་དོ།།ཕྱི་མ་འདི་དང་རང་རེའི་དེབ་ཐེར་ཆོས་འབྱུང་དུ་བསྟན་པ་བྱང་དར་ཞེས་འཁོད་པའི་ཐ་སྙད་ཀྱི་གོ་དོན་དང་ཁྱབ་ཆེ་ཆུང་སོགས་ཅུང་ཟད་མི་འདྲ་བར་མངོན་པས་དཔྱད།